Document ID: 32015D0214

ΑΠΌΦΑΣΗ (ΕΕ) 2015/214 ΤΟΥ ΣΥΜΒΟΥΛΊΟΥ
της 10ης Φεβρουαρίου 2015
για την έγκριση του γενικού σχεδίου Shift2Rail
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τον κανονισμό (ΕΕ) αριθ. 642/2014 του Συμβουλίου, της 16ης Ιουνίου 2014, για τη σύσταση της κοινής επιχείρησης Shift2Rail και ιδίως το άρθρο 1 παράγραφος 4 του παραρτήματος I (1),
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Το γενικό σχέδιο Shift2Rail θα πρέπει να καταρτιστεί και να αναπτυχθεί από την κοινή επιχείρηση Shift2Rail, σε διαβούλευση με τον Ευρωπαϊκό Οργανισμό Σιδηροδρόμων και την Τεχνολογική Πλατφόρμα του Ευρωπαϊκού Συμβουλίου για την Έρευνα των Σιδηροδρόμων (ERRAC), για να προωθηθεί μακροπρόθεσμα η καινοτομία στον σιδηροδρομικό τομέα.
(2)
Στο γενικό σχέδιο Shift2Rail θα πρέπει να προσδιοριστούν οι κύριες προτεραιότητες και οι βασικές επιχειρησιακές και τεχνολογικές καινοτομίες που απαιτούνται από όλα τα ενδιαφερόμενα μέρη για να επιτευχθούν οι στόχοι της κοινής επιχείρησης Shift2Rail που τίθενται στον κανονισμό (ΕΕ) αριθ. 642/2014.
(3)
Το γενικό σχέδιο Shift2Rail θα πρέπει να έχει ως γνώμονα τις επιδόσεις και να είναι διαρθρωμένο γύρω από ορισμένο αριθμό κύριων θεματικών πεδίων ή προγραμμάτων καινοτομίας, όπως προσδιορίζονται στο παράρτημα I του κανονισμού (ΕΕ) αριθ. 642/2014.
(4)
Η έκδοση του γενικού σχεδίου Shift2Rail που εγκρίθηκε από το διοικητικό συμβούλιο στις 24 Σεπτεμβρίου 2014 και περιλαμβάνει σημαντικές εισηγήσεις από σχετικούς ενδιαφερόμενους φορείς αποτελεί τη βάση για την πρόσκληση συμμετοχής συνδεδεμένων μελών που προκήρυξε η Επιτροπή στις 6 Οκτωβρίου 2014 σύμφωνα με το παράρτημα I του κανονισμού (ΕΕ) αριθ. 642/2014, καθώς και τη βάση για την κατάρτιση του προγράμματος εργασιών της κοινής επιχείρησης Shift2Rail,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Εγκρίνεται το στρατηγικό γενικό σχέδιο Shift2Rail.
Βρυξέλλες, 10 Φεβρουαρίου 2015.

Labels: 7
8
15
1